མཁས་དབང་ཁག་གི་གཏམ་བཤད་གྲུབ་མཚམས་དྲི་བ་དྲིས་ལན་གྱི་ལས་རིམ་ཧ་ཅང་ཁྲུག་ཆ་དོད་པོ་བྱུང་འདུགརྒྱ་ནག་གཞུང་གིས་ས་གཞི་དང་རྒྱ་མཚོ།གཙང་ཆུ་ཚུན་ལ་ཆབ་སྲིད་ཀྱི་དམིགས་ཡུལ་འཛིན་ནས་རྒྱ་གར་ལ་ཆབ་སྲིད་ཀྱི་གནོན་ཤུགས་སྤྲད་པ་བརྒྱུད་རྒྱ་གར་གྱི་སྟོབས་ཤུགས་འཕེལ་རྒྱས་ལ་འགོག་རྐྱེན་བཟོ་བཞིན་པ་དང་།དཔེར་ན།རྒྱ་ནག་གཞུང་གིས་བོད་ནས་འབབ་པའི་ཡར་ཀླུངས་གཙང་པོ་དང་སེངྒེ་གཙང་པོའི་ཐོག་ཆུ་མཛོད་ཧ་ཅང་ཆེན་པོ་བརྒྱབ་དང་རྒྱག་བཞིན་པར་བརྟེན་རྒྱ་ནག་དང་ཁྱིམ་མཚེས་རྒྱལ་ཁབ་དབར་རྩོད་གླེང་འབྱུང་བཞིན་པ་དང་།ལྷག་པར་རྒྱ་ནག་གཞུང་གིས་པ་ཀི་སི་ཐན་དང་ལྷན་གཉིས་མོས་ཆོད་གྱན་བཞག་པ་བརྒྱུད་པ་ཀི་སི་ཐན་ནང་བྷཱ་ཤ་དང་བྷུནཇ་ཆུ་མཛོད་ཟེར་བ་ཧ་ཅང་ཆེན་པོ་གཉིས་བརྒྱག་རྒྱུའི་ལས་གཞི་གཏན་འབེབས་བྱས་ཡོད།ཆུ་མཛོད་དེ་གཉིས་ཀྱི་ཆུ་རྒྱུན་ཡོང་ཁུངས་ནི་བྷལ་ཏི་སི་ཐན་གྱི་གིལ་གི་ཏི་ས་གནས་ནས་རྒྱུག་བཞིན་པའི་སེངྒེ་གཙང་པོ་རེད།དེར་བརྟེན་རྒྱ་གར་ལ་ཉེན་ཚབས་ཡོད་པའི་བརྡ་ལེན་གསར་པ་ཞིག་བཏང་བ་རེད།ཆུ་མཛོད་ཆེན་པོ་དེ་འདྲ་བརྒྱབ་པ་དེས་མི་ཙམ་མ་ཟད།ཁོར་ཡུག་ལའང་གནོད་སྐྱོན་ཚབས་ཆེ་བཟོ་རྒྱུ་ངེས་པ་དང་།བོད་མཐོ་སྒང་གི་ཁོར་ཡུག་ལ་གནོད་སྐྱོན་བྱུང་བ་ཡིན་ན་བོད་ཙམ་མ་ཟད།བོད་ཀྱི་ས་འབྲེལ་མངའ་ཁུལ་ཡོངས་ལའང་རང་འབྱུང་གོད་ཆགས་ཀྱི་གནོད་འཚེ་ཚབས་ཆེ་ཕོག་ངེས་རེད།རྒྱ་གར་གཞུང་གིས་རྒྱ་ནག་ཐོག་འཛིན་པའི་ཕྱི་འབྲེལ་སྲིད་བྱུས་དེར་འཕོ་འགྱུར་མུ་མཐུད་འགྲོ་བཞིན་ཡོད་ཀྱང་འདས་པའི་ལོ་ངོ་༦༠རིང་རྒྱ་དཀར་ནག་གཉིས་ཀྱི་འབྲེལ་ལམ་ཐོག་བོད་དེ་གནད་དོན་གལ་འགངས་ཆེ་ཤོས་ཤིག་ཆགས་ཡོད།དེར་བརྟེན་ཐེངས་འདིར་བགྲོ་གླེང་སྐབས་རྒྱ་དཀར་ནག་གཉིས་ས་བབས་ཆབ་སྲིད་འཕོ་འགྱུར་འགྲོ་བཞིན་པའི་སྐབས་བོད་དེ་མུ་མཐུད་གལ་འགངས་ཆེ་ཤོས་སུ་གནས་དགོས་དོན་གང་ཡིན་གྱི་དོགས་འདྲི་ཁག་ལ་གསལ་བཤད་བྱ་རྒྱུའི་གོ་སྐབས་ཧ་ཅང་བཟང་པོ་ཞིག་བྱུང་ཡོད་པ་བཅས།།